Diari Oficial de la Generalitat Valenciana


Sumari del DOGV 3032, del 10-07-1997 (1997/8982)

RESOLUCIÓ de 2 de juliol de 1997, del sotssecretari per a la Modernització de les Administracions Públiques, de la Conselleria d'Economia, Hisenda i Administració Pública, per la qual es fa públic l'Acord de la Mesa Sectorial de la Funció Pública i de la Comissió d'Interpretació, Vigilància i Estudi del II Conveni Col·lectiu en matèria de procediment de classificació de llocs de treball, elaboració de les corresponents relacions, racionalització del sistema retributiu i constitució de la Comissió de Condicions de Treball, subscrit l'1 de juliol de 1997.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3032

Data del DOGV
:   10-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8982


Data del document
:   02-07-1997

Organisme emissor
:   Conselleria d'Economia, Hisenda i Administració Pública

Tipus de document
:   Resolució

RESOLUCIÓ de 2 de juliol de 1997, del sotssecretari per a la Modernització de les Administracions Públiques, de la Conselleria d'Economia, Hisenda i Administració Pública, per la qual es fa públic l'Acord de la Mesa Sectorial de la Funció Pública i de la Comissió d'Interpretació, Vigilància i Estudi del II Conveni Col·lectiu en matèria de procediment de classificació de llocs de treball, elaboració de les corresponents relacions, racionalització del sistema retributiu i constitució de la Comissió de Condicions de Treball, subscrit l'1 de juliol de 1997.  
Vist el text de l'esmentat Acord, i en compliment de l'apartat cinquè, resolc:  
Únic  
Disposar-ne la publicació en el Diari Oficial de la Generalitat Valenciana.  
València, 2 de juliol de 1997.- El sotssecretari per a la Modernització de les Administracions Públiques: José Emilio Cervera Cardona.  
Acord de la Mesa Sectorial de la Funció Pública i de la Comissió d'Interpretació, Vigilància i Estudi del II Conveni col·lectiu en matèria de procediment de classificació de llocs de treball, elaboració de les corresponents relacions, racionalització del sistema retributiu i constitució de la comissió de condicions de treball.  
L'administració de la Generalitat Valenciana i les organitzacions sindicals presents en la Mesa Sectorial de la Funció Pública i en la Comissió d'Interpretació, Vigilància i Estudi del II Conveni Col·lectiu (CIVE), atorguen, en el marc de la negociació de les condicions de treball dels empleats públics, un lloc prioritari a les relacions de llocs de treball, d'acord amb allò que s'ha establit en la Llei de la Funció Pública Valenciana i el II Conveni Col·lectiu per al personal laboral, com a instrument tècnic a través del qual es realitza l'ordenació del personal. Per això, es considera necessari i inajornable la seua actualització, a fi d'aconseguir la plena validesa i l'eficàcia jurídica, que permeta l'exercici legítim del dret de l'empleat públic a la seua carrera administrativa.   
Les parts signants d'aquest Acord comparteixen els objectius de racionalització i adequació de la funció pública, de forma que, a l'igual que passa amb la resta dels sectors de la societat, la facilitat d'adaptació i per tant la màxima capacitat de rendiment dels recursos humans, siga un dels valors a aconseguir, sense menyscabament de les garanties laborals.   
En aquest marc, les dues parts consideren convenient la creació d'una comissió que conega d'aquelles qüestions que es plantegen no sols en matèria de classificació i elaboració de relacions de llocs de treball, sinó també d'aquelles incidències que afecten el personal en matèria de funció pública, a fi de contribuir en la mesura que siga possible al consens social, sense perjudici de l'elevació als fòrums corresponents per a la seua posterior aprovació, en els casos en què siga preceptiva.   
Per tal de donar resposta a aquesta necessitat d'actualització i, alhora, dur-la a terme mitjançant un procediment àgil, eficaç i transparent, acorden:  
Primer  
Aquest acord té com a objectiu fixar les bases de la racionalització i l'actualització de les relacions de llocs de treball per a adequar-les a les necessitats organitzatives del Consell de la Generalitat Valenciana i al dret del seu personal a la carrera administrativa, i seran tingudes en compte en la negociació col·lectiva prèvia a l'aprovació i publicació, així com en els processos futurs de classificació de llocs.   
Segon  
Els procediments de classificació de llocs i elaboració de les RLT, es basaran en els criteris següents:   
1. Predomini de llocs tipus, amb funcions polivalents, sobre llocs singulars  
Una administració amb capacitat de donar resposta i adequar les plantilles i recursos humans a les necessitats de cada moment, alhora que afavoridora de la mobilitat adreçada, entre d'altres fins, a la promoció professional, necessita llocs útils al major nombre de treballs administratius, i també oberts al major nombre possible d'empleats públics.  
Això és congruent amb la naturalesa jurídica dels llocs ocupats pels funcionaris d'administració general, que estan preparats per a un ampli ventall de comeses administratives, amb la qual cosa es reduiria al mínim indispensable els supòsits de remoció i es facilitaria la futura carrera administrativa. En aquesta línia, les mateixes denominacions i funcions dels llocs es reconduiran a les més significatives i generalment acceptades.  
En relació amb els llocs d'administració especial seran d'aplicació aquests criteris, encara que ordenats a partir del que dispose una futura Llei de Classes, a l'efecte de la qual l'administració es compromet, en el termini més breu possible, a elaborar un esborrany de llei en desenvolupament de la previsió continguda en l'article 4, últim paràgraf, del Text Refós de la Llei de la Funció Pública Valenciana.   
Igualment, seran d'aplicació els mateixos criteris als llocs de naturalesa laboral, d'acord amb el que s'acorde en l'àmbit de negociació col·lectiva corresponent.  
2. Excepcionalitat dels mèrits preferents  
Supressió dels mèrits preferents de tots els llocs, excepte les inevitables i justificades excepcions basades en el contingut concret de cada lloc de treball.   
3. Amb requisits imprescindibles i objectivables   
En l'àmbit de l'administració general únicament s'establiran requisits de titulació concreta quan calga, atenent la naturalesa de les seues funcions.  
Quant a l'administració especial, només existiran aquells requisits de titulació que servisquen per a aclarir, sempre que siga possible, el seu àmbit d'adscripció fins que es desenvolupen les "Classes".  
Quant als requisits de coneixements i experiència, només s'establiran els plenament justificats per les característiques del lloc i en tant siguen objectivables.   
4. Sistema retributiu més racional  
L'administració es compromet a iniciar un procés de racionalització del sistema retributiu, de forma que les posicions retributives se simplifiquen i les diferències entre llocs de nivell immediat siguen significatives i motivadores. Per a això, en principi, s'elevaran i equipararan els nivells de complement de destinació mínim dins de cada grup, d'acord amb la següent estructura:   
Grup Nivell mínim, C. Destinació  
A 18  
B 16  
C 14  
D 12  
E 10  
Amb aquesta finalitat, l'administració elaborarà la norma reglamentària corresponent que reordene el sistema retributiu vigent, dirigida prioritàriament a reduir la dispersió de posicions actualment existents i que tendisca a un sistema de retribucions més equitatiu i racional. Aquesta norma, d'acord amb les disposicions legals en vigor, serà objecte de negociació amb les organitzacions sindicals.   
Tanmateix, l'administració dictarà els actes administratius necessaris per a l'efectivitat d'aquest acord, que tindran efectes econòmics des del dia primer del mes següent a la publicació de l'última de les relacions de llocs de treball en el Diari Oficial de la Generalitat Valenciana.   
Les noves relacions de llocs de treball hauran de ser aprovades per la Mesa Sectorial de la Funció Pública i per la CIVE.  
En futurs acords es tractarà l'homologació de retribucions de llocs de treball de similars continguts.   
Tercer  
Per tal de preservar les condicions laborals dels empleats públics en eventuals mesures de mobilitat, fonamentades en raons organitzatives, en l'àmbit de cada unitat orgànica definida com tal en les relacions de llocs de treball, i en la norma reglamentària que les regule, i amb independència d'aquelles altres que puguen adoptar-se en el marc d'un Pla d'Ocupació d'acord amb la normativa vigent, o que directament es deriven de la modificació dels reglaments orgànics i funcionals i sense perjudici de les mesures previstes en l'article 20.7 del Text Refós de la Llei de Funció Pública Valenciana, i l'article 12 del II Conveni Col·lectiu per al personal laboral, s'estableixen les següents garanties de condicions de treball:   
1. La mobilitat del personal dins de cada unitat orgànica haurà d'estar justificada per raons organitzatives que redunden en una millora de la prestació del servei. En cap cas, es podran produir canvis motivats per raons personals.  
2. La decisió motivada de mobilitat serà adoptada pel secretari general a proposta del superior jeràrquic de la unitat a què es trobe adscrit el lloc o llocs objecte de canvi, i s'haurà de notificar a les persones interessades i comunicar als òrgans de representació col·lectiva. En el cas que la mobilitat implique canvi de centre, haurà d'haver pronunciament previ de la Comissió de Condicions de Treball prevista en l'apartat quart.  
3. En qualsevol cas, la mobilitat regulada en aquest apartat no podrà suposar canvi de localitat.  
4. La designació dins de cada col·lectiu de la persona o persones afectades per la mobilitat, es realitzarà atenent criteris objectius i, prioritàriament, tenint en compte les funcions que haja vingut exercint la persona interessada, a fi d'aconseguir la major homogeneïtat possible amb les que vaja a realitzar, llevat que hi haja conformitat i acceptació voluntària del personal afectat.  
5. Aquest model d'optimització en la gestió de recursos humans ha de ser compatible amb mecanismes de motivació del personal, de forma que hi haja una identificació de l'empleat públic amb les seues responsabilitats i aspiracions professionals.  
Quart  
Dependent de la Mesa Sectorial de Funció Pública i de la CIVE, es crea una Comissió de Condicions de Treball, la qual, sense perjudici de les competències atribuïdes legalment als fòrums de negociació col·lectiva en cadascun de dits àmbits, coneixerà i negociarà a fi de velar pel compliment d'allò que s'ha disposat en aquest acord, en matèria de classificació de llocs i elaboració de relacions de llocs de treball, així com d'aquelles qüestions que es plantegen en els casos de mobilitat en què poguera concórrer infracció de les garanties establides en l'apartat tercer, i elevarà les oportunes propostes a l'administració.  
Aquesta Comissió entrarà en funcionament, amb caràcter immediat, prèvia designació, per les organitzacions sindicals signants d'aquest acord, d'un màxim de dos representants per cada una d'aquestes, que intervindran en funció dels seus respectius àmbits de representació -Mesa Sectorial de Funció Pública i CIVE-, a l'objecte prioritari de negociació de les relacions de llocs de treball de l'administració de la Generalitat Valenciana.   
Una vegada publicades les relacions de llocs de treball, la citada Comissió serà convocada per l'administració amb una periodicitat mensual, sense perjudici de la possibilitat de convocatòria extraordinària a instància d'alguna de les parts, davant qualsevol qüestió que, en matèria de la seua competència, en requerisca la urgent intervenció.   
Les reunions de la precitada Comissió tindran per objecte les següents comeses:  
1. Lliurament per l'administració de la relació de les resolucions de creació o amortització de llocs de treball dictades fins la data, així com de les modificacions efectuades en les classificacions de llocs vacants.  
2. Lliurament i negociació de les propostes d'amortització i modificació en les classificacions de llocs no vacants, presentades per l'administració i/o les organitzacions sindicals. Excepcionalment, i quan per raons inajornables, calguera modificar la classificació d'algun lloc de treball, entre dues reunions de la Comissió, aquesta modificació serà sotmesa posteriorment a la consideració de la citada Comissió, en la primera reunió que celebre, per a la seua valoració definitiva.  
3. Revisió i valoració de l'aplicació dels criteris generals de classificació a les resolucions mencionades en els dos apartats anteriors i, si s'escau, de les denúncies per presumptes irregularitats o divergències de criteri als centres de treball.  
4. Formulació per la part social, conjuntament o separadament, de les propostes oportunes de cara a l'aplicació dels criteris inclosos en aquest acord, a la reconsideració de resolucions concretes, o a la resolució de les denúncies.  
Cinquè  
Aquest acord haurà de ser publicat en el Diari Oficial de Generalitat Valenciana.  
València, 1 de juliol de 1997.  
Per l'Administració   
President de la Mesa sectorial de la Funció Pública, sotssecretari per a la Modernització de les Administracions Públiques: José Emilio Cervera Cardona.  
President de la CIVE, el director general de la Funció Pública: Fernando Cano Pérez.  
El director general de Pressupostos: Máximo Caturla Rubio.  
Per les organitzacions sindicals  
Mesa sectorial de la Funció Pública  
CSI-CSIF: Mª Teresa Sorribas Zapater i Alfredo Amador Bueno  
CCOO: Xavier Rius i Torres  
UGT: Luis Lozano Mercadal i Gonzalo Castillo Maldonado  
CIVE  
UGT: Luis Lozano Mercadal i Gonzalo Castillo Maldonado  
CCOO: Marcelino Baviera Hernández